Súradnice: 49°10′09″S 19°29′16″V﻿ / ﻿49,169267°S 19,48765°V﻿ / 49.169267; 19.48765

Tiesňava vrát
Vodopád v Prosieckej doline
Turisti na rebríkoch
Lúky na Svorade
**Prosiecka dolina** je krasová dolina nachádzajúca sa v Chočských vrchoch, ktoré pretína od severu na juh. Jej celková dĺžka je 3,5 km. Začína na horských lúkach Svoradu a vyúsťuje v blízkosti podhorskej obce Prosiek. Zároveň je súčasťou rovnomennej národnej prírodnej rezervácie.

Geologické podmienky
--------------------

Z geologického hľadiska ide o krasovú kaňonovitú dolinu potoka Prosiečanka. Dolina je tvorená vápencami a dolomitmi podobne ako celé Chočské vrchy. Erózna činnosť Prosiečanky vymodelovala typický krasový vzhľad doliny, ktorý sa sa prejavuje početnými skalnými bralami a vežami tvorenými z odolnejších vápencov. Typickým vonkajším krasovým znakom sú aj početné tiesňavy najmä na začiatku a v závere doliny.
V doline sa nachádza niekoľko vyvieračiek a ponorov (najmä na Svorade). Súvrstvia vápencov a dolomitov vytvárajú ideálne podmienky pre vznik jaskýň, z ktorých je najznámejšia Prosiecka jaskyňa.

Rastlinstvo
-----------

Flóra Prosieckej doliny je typická pre vápencové podložie. Z hľadiska vegetácie patrí do bukovej oblasti s početnými bukovými lesmi a jedľovými bučinami. Členitý reliéf v kombinácii so silným zahĺbením a častými inverziami spôsobili udržanie sa chladnomilných až alpínskych druhov rastlín ako reliktných spoločenstiev. Príkladom je výskyt plesnivca alpínskeho. Tento jav sa nazýva inverzia rastlín.

Bol tu zaznamenaný najnižší výskyt veroniky kríčkovitej (*Veronica fruticans*) vo výške kolo 700 m n. m..

Turistika
---------

Prosiecka dolina býva považovaná za najkrajšiu dolinu najmä pre krasové útvary a pestrosť rastlín. Čitatelia časopisu Krásy Slovenska ju označili za najkrajšiu dolinu. Medzi najväčšie lákadlá patrí vodopád v závere doliny ku ktorému sa dá dostať z rázcestia Vidová a rebríky vedúce po skalách v tiesňavách.
Dolinou vedie náučný chodník, na ktorom sú inštalované početné informačné tabule popisujúce jej charakteristiky. Chodník začína v obci Prosiek a vedie po *modrej značke*  naprieč celou dolinou. Pod bralom Kubín vybočuje k rebríkom smerom na lúky Svoradu, kde možno ďalej pokračovať po:

* *modrom chodníku* ďalej cez Sekané na Veľké Borové a popri potoku Borovianka na Horný mlyn, kde sa naň napája zelený chodník a pokračuje do Kvačianskej doliny, kde sa napája na *červený chodník*  vedúci do obce Kvačany.
* *zelenom chodníku – doprava* na Prosečné (1 372 m n. m.), odkiaľ pokračuje cez sedlo Ostruky k Hornému mlynu, kde sa napája na modrý chodník, ktorý pokračuje do Kvačianskej doliny, ktorá má podobný charakter ako Prosiecka dolina.
* *zelenom chodníku – doľava* cez sedlo Rovné na Heliaš (Heliašská priepasť), potom pokračovať cez sedlo Pravnáč až do obce Liptovská Anna.

*Zelený chodník možno použiť ako alternatívnu cestu z Liptovskej kotliny (Liptovskej Anny) cez Svorad do Kvačianskej doliny.*

Referencie
----------

1. ↑  Prosiecka dolina. In:  *Zoznam osobitne chránených častí prírody SR* [online]. Banská Bystrica: Štátna ochrana prírody SR. Dostupné online.

Pozri aj
--------

* Veľké Borové
* Kvačianska dolina

Iné projekty
------------

Commons
* Spolupracuj na Commons Commons ponúka multimediálne súbory na tému **Prosiecka dolina**

Externé odkazy
--------------

* Poloha na turistickej mape

Zdroje
------

* Prosiecka dolina - informácie
* ONDREJKA, K. Rekordy Slovenska, Bratislava: Mapa Slovakia 2000 ISBN 80-8067-022-6
* Prosiecka a Kvačianska dolina - informácie

| * z
* d
* u
Chočské vrchy |
| --- |
| Podcelky | 
* Choč
* Sielnické vrchy
* Prosečné

 |
| Národné prírodné rezervácie | 
* Choč
* Prosiecka dolina
* Kvačianska dolina

 |
| Prírodné rezervácie | 
* Kunovo

 |
| Národné prírodné pamiatky | 
* Lúčanský vodopád

 |
| Prírodné pamiatky | 
* Lúčanské travertíny

 |
| Kultúrne a historické pamiatky | 
* hrad Likava
* Liptovský hrad

 |
| Vybrané vrchy Chočských vrchovZoznam vrcholov | 
* Veľký Choč (1 611)
* Malý Choč (1 465)
* Prosečné (1 372)
* Zadný Choč (1 288)
* Lomné (1 278)
* Predný Choč (1 249)
* Čerenová (1 221)
* Bukov (1 218)
* Kopa (1 217)
* Hrádková (1 206)
* Pravnáč (1 206)
* Heliaš (1 186)
* Magura (1 171)
* Ostrý vrch (1 128)
* Holica (1 086)
* Sielnická hora (1 051)
* Sestrč (1 000)

 |
| Sedlá Chočských vrchov | 
* Brestová
* Spuštiak
* Vrchvarta

 |